
Հայաստանի Հանրապետության և Ղրղզական Հանրապետության միջև հարաբերությունները զարգանում են բարեկամական և փոխադարձ հարգանքի հիման վրա։ Երկու երկրների միջև առկա է քաղաքական երկխոսություն ինչպես երկկողմ, այնպես էլ բազմակողմ ձևաչափերում։
Վերջին տարիներին նկատվում է երկկողմ հարաբերությունների հետագա զարգացման և գործնական համագործակցության ընդլայնման միտում, այդ թվում՝ իրավական և իրավապահ ոլորտներում համագործակցության խորացման ուղղությամբ։
Երկկողմ հարաբերությունների ամրապնդման ու միջպետական համագործակցության հետագա զարգացման կարևոր նախապայման է քաղաքացիների միջև շփումների, փոխադարձ այցելությունների և գործարար, զբոսաշրջային, մշակութային ու կրթական կապերի ընդլայնման համար բարենպաստ պայմանների ստեղծումը։
Ներկայումս Հայաստանի Հանրապետության և Ղրղզական Հանրապետության քաղաքացիների փոխադարձ այցելությունների համար գործում է առանց մուտքի արտոնագրի ռեժիմ։ 
Միաժամանակ, քաղաքացիների փոխադարձ այցելությունների և գտնվելու հետ կապված հարաբերությունների առավել ամբողջական և միասնական կարգավորումը նպատակահարմար է իրականացնել երկկողմ միջազգային պայմանագրով՝ սահմանելով քաղաքացիների մուտքի, ելքի, տարանցման և գտնվելու ընդհանուր պայմանները, օգտագործվող ճանապարհորդական փաստաթղթերը, գտնվելու ժամկետները, ինչպես նաև Կողմերի իրավասու մարմինների միջև համագործակցության մեխանիզմները։
Հայաստանի Հանրապետության կառավարության և Ղրղզական Հանրապետության նախարարների կաբինետի միջև քաղաքացիների այցելությունների և գտնվելու կարգի մասին համաձայնագրի ստորագրումը նպատակ ունի կարգավորել երկու պետությունների քաղաքացիների փոխադարձ այցելությունների, մուտքի, ելքի, տարանցման և ժամանակավոր գտնվելու հետ կապված հարցերը։
Մասնավորապես, համաձայնագրով նախատեսվում է սահմանել՝
· Կողմերի քաղաքացիների մուտքի և ելքի համար ընդունելի ճանապարհորդական փաստաթղթերի շրջանակը,
· առանց մուտքի արտոնագրի մուտքի և գտնվելու պայմանները,
· միմյանց պետությունների տարածքում գտնվելու ժամկետները,
· սահմանային անցման կետերով մուտքի և ելքի կարգը,
· քաղաքացիների գտնվելու վայրի գրանցման հետ կապված հարցերը,
· մուտքի կամ գտնվելու սահմանափակման հնարավոր հիմքերը,
· կորցրած կամ անվավեր ճանաչված ճանապարհորդական փաստաթղթերի վերաբերյալ իրավասու մարմինների համագործակցությունը,
· իրավասու մարմինների միջև տեղեկատվության փոխանակման և համագործակցության հարցերը:
Հայաստանի Հանրապետությունը քաղաքացիների այցելությունների և գտնվելու կարգի մասին պայմանագրեր կնքել է մեկ տասնյակից ավել պետությունների հետ:
Ելնելով վերոգրյալից՝ ՀՀ արտաքին գործերի և միջազգային առևտրի  նախարարությունը նպատակահարմար է համարում Հայաստանի Հանրապետության կառավարության և Ղրղզական Հանրապետության նախարարների կաբինետի միջև քաղաքացիների այցելությունների և գտնվելու կարգի մասին համաձայնագրի ստորագրումը:

